‘หมอ’ กับ TASCOลูบคมตลาดทุน
บริษัท ทิปโก้แอสฟัลท์ จำกัด (มหาชน) หรือหุ้น TASCO วานนี้มาแรงอีกแล้ว
13 ต.ค. 2558

ธนะชัย ณ นคร
 
บริษัท ทิปโก้แอสฟัลท์ จำกัด (มหาชน) หรือหุ้น TASCO วานนี้มาแรงอีกแล้ว
เปิดไฟวิ่งชิดขวามาเลย มีรถหวอนำขบวน
ราคาปิดตลาดบวก 0.75 บาท มาที่ 38.25 บาท เปลี่ยนแปลง 2% มูลค่าการซื้อขาย 1,828 ล้านบาท
หากย้อนกลับไปดูก่อนหน้านี้ ก็จะพบว่า ราคาหุ้นขึ้นมาติดต่อกันแล้ว 6 วันทำการต่อเนื่อง หรือจากราคา 28.25 บาท เมื่อวันที่ 1 ตุลาคมที่ผ่านมามาถึงวานนี้ (12 ต.ค.) เพิ่มแล้ว 31%
แล้วหากย้อนหลังไปมากกว่านั้นล่ะ
สิ้นปี 2557 ราคาหุ้น TASCO ปิดที่ 6.50 บาท
หลังจากนั้น ราคาปรับเพิ่มขึ้นมาเรื่อยๆ อาจมีปรับฐาน ย่อตัวบ้างเป็นบางช่วง แต่เส้นกราฟก็ยังวิ่งขึ้นมาต่อเนื่อง
ราคาหุ้นหากคำนวณสิ้นปี 2557 ที่ระดับ 6.50 บาท มาถึงปิดตลาดวานนี้ (12 ต.ค.) ที่ระดับ 38.25 บาท นั่นเท่ากับว่า ราคาหุ้นปรับเพิ่มขึ้นแล้ว 489%
แรงกว่าหุ้นที่เข้าประมูล 4G ซะอีก
ใครซื้อหุ้นตัวนี้ไว้ 1 ล้านบาท เมื่อสิ้นปี 2557 นั่นเท่ากับว่า ผ่านมาร่วม 10 เดือน เงินเพิ่มขึ้นเกือบ 5 ล้านบาท
หรือหากใครซื้อไว้ 10 ล้านบาท ก็จะมีเงินเพิ่มขึ้นมาเป็น 50 ล้านบาท
หุ้นที่วิ่งขึ้นมาขนาดนี้แต่ยักจะไม่มีใครเรียกว่า “หุ้นปั่น”อาจด้วยเพราะเป็นหุ้นพื้นฐานดีกระมัง
ตอนนี้หุ้น TASCO ซื้อขายกันอยู่ที่ พี/อี 17.08 เท่า ถือว่าไม่แพงนะ ดังนั้น แม้ราคาหุ้นจะแรง มูลค่าซื้อขายจะเยอะมาโดยตลอดก็ไม่เข้าเกณฑ์มาตรการสัดหุ้นร้อน
หันมาดู P/BV กันบ้าง ตัวเลข 6.95 เท่า แอบสูงไปเยอะเลย
ส่วนผลตอบแทนเงินปันผล 0.53%
ใครที่หวัง Dividend Yield คงไม่เข้ามาลงทุนหุ้น TASCO แน่นอน
ผลประกอบการในช่วงครึ่งปีแรก มีกำไรสุทธิ 2,443 ล้านบาท เพิ่มจากทั้งปี 2557 ที่มีกำไรสุทธิ 1,200 ล้านบาท และยังมากกว่าปีก่อนๆ หน้านี้ ไล่มาตั้งแต่ปี 2554-2556 กำไรเฉลี่ย 600-800 ล้านบาท
ประเด็นที่น่าสนใจคือ มาร์เก็ตแคปเพิ่มแบบสนั่นทุ่ง
หรือจาก 1 หมื่นล้านบาทในสิ้นปี 2557 มาที่ 57,859 หมื่นล้านบาทในขณะนี้
มูลค่าหลักทรัพย์ราคาตลาด หรือมาร์เก็ตแคปที่สูงขนาดนี้ แน่นอนว่าทำให้ TASCO กลายเป็นหุ้นที่มีผลต่อการขึ้นลงดัชนีในช่วงนี้พอสมควร
ผมดูจากบทวิเคราะห์ของโบรกฯ หลายแห่ง
พบว่าเกือบทั้งหมดต่างยังมองว่า กำไรในไตรมาส 3/2558 ของ TASCO ยังคงพุ่งมาแบบสายฟ้าแลบ จากงานดี เงินเดิน ความต้องการยางมะตอยมีอยู่สูงนั่นแหละ
กำไรในไตรมาส 3 อาจสูงสุดเป็นประวัติศาสตร์
ทว่า ราคา ณ ปัจจุบัน ใกล้กับราคาเป้าหมายของโบรกฯแล้วที่ 37-42 บาท
โบรกฯ หลายแห่งยังแนะนำให้ลงทุนครับ
หากดูจากพื้นฐานด้านต่างๆ แล้ว กับราคาหุ้นที่พุ่งขึ้นมา และราคาเป้าหมายที่มีการ “อัพ” กันมาเป็นระยะๆ นับจากต้นปี 2558 ก็ค่อนข้างแฟร์
แต่….จะมีใครเชื่อไหมว่าหุ้นที่ขึ้นมาเกือบ 500% จากสิ้นปี 2557 นอกเหนือจากผลประกอบการแล้ว จะมีใครอยู่เบื้องหลังของราคา ณ ปัจจุบันหรือไม่
ว่ากันว่ามี “คุณหมอ” คนหนึ่ง ที่เป็นนักลงทุนเข้ามาลงทุนอยู่
ในช่วงที่ดัชนีหุ้นไทยปรับฐาน หรือลงมาค่อนข้างแรงที่ระดับ 1,300 จุด หุ้น TASCO ก็ไม่ได้รับผลกระทบ
คือ ไม่ได้ตกไปพร้อมกับดัชนีด้วย
แถมบางช่วงยังวิ่งสวนซะด้วยงานนี้ต้องปรบมือให้กับคนที่เป็น“เจ้ามือ” กันเลย อ้าว… เปาะแปะๆ
ประเด็นที่น่าสนใจเพิ่มเติมคือ ราคาหุ้นที่วิ่งใกล้พื้นฐานของโบรกฯ แบบนี้สำหรับ TASCO แล้วราคาจะไปยังไงต่อ
1.ปรับเป้าหมายใหม่(หุ้นบางตัวโบรกฯ กับรายใหญ่ที่เป็นลูกค้า เมื่อมองตาแล้วรู้ใจกัน)
2.เจ้ามือเทขาย (หลังวิ่งแรงมา 6 วัน)
3.ราคาวิ่งเกินเป้าหมายไปเลย ฉันไม่สน และ 4.อยู่นิ่งๆ แถวๆ นี้แหละ
มีความเป็นไปได้ว่า เจ้ามืออาจเทขาย หรือตัดขายออกมาบ้าง เพราะทุนที่เข้ามานั้นค่อนข้างต่ำจริงๆ
4-5 บาท (ต่อหุ้น) เท่านั้นเอง